Document ID: 32007R1190

NARIADENIE KOMISIE (ES) č. 1190/2007
z 11. októbra 2007,
ktorým sa na účtovný rok 2008 EPZF stanovujú úrokové sadzby, ktoré sa majú uplatňovať pri výpočte nákladov na financovanie intervenčných opatrení vo forme nákupu, skladovania a predaja zásob
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1883/78 z 2. augusta 1978, ktorým sa stanovujú všeobecné pravidlá pre financovanie intervencií záručnou sekciou Európskeho poľnohospodárskeho usmerňovacieho a záručného fondu (1), a najmä na jeho článok 5,
keďže:
(1)
Podľa článku 3 ods. 1 písm. b) nariadenia Rady (ES) č. 1290/2005 z 21. júna 2005 o financovaní spoločnej poľnohospodárskej politiky (2) sú intervencie určené na reguláciu poľnohospodárskych trhov financované z Európskeho poľnohospodárskeho záručného fondu (EPZF).
(2)
Článok 4 ods. 1 písm. a) nariadenia Komisie (ES) č. 884/2006 z 21. júna 2006 o pravidlách uplatňovania nariadenia Rady (ES) č. 1290/2005, pokiaľ ide o financovanie intervenčných opatrení vo forme verejného skladovania Európskym poľnohospodárskym záručným fondom (EPZF) a zaúčtovanie operácií verejného skladovania platobnými agentúrami členských štátov (3) stanovuje, že výdavky týkajúce sa finančných nákladov vynaložených členskými štátmi pri mobilizovaní finančných prostriedkov na nákup produktov sú určené podľa podmienok vymedzených v prílohe IV k uvedenému nariadeniu na základe úrokovej sadzby jednotnej pre Spoločenstvo.
(3)
Jednotná úroková sadzba pre Spoločenstvo zodpovedá priemeru termínovaných trojmesačných a dvanásťmesačných sadzieb EURIBOR zistených počas šiestich mesiacov pred oznámením členských štátov, ktoré je ustanovené v prílohe IV bode I.2 prvom pododseku k nariadeniu (ES) č. 884/2006, s príslušným tretinovým a dvojtretinovým vyvážením. Táto sadzba musí byť stanovená na začiatku každého účtovného roku Európskeho poľnohospodárskeho záručného fondu (EPZF).
(4)
Pokiaľ je však úroková sadzba oznámená členským štátom nižšia ako jednotná úroková sadzba pre Spoločenstvo, je pre ňu stanovená špecifická úroková sadzba v súlade s prílohou IV bodom I.2 druhým pododsekom k nariadeniu (ES) č. 884/2006. Ak členský štát neoznámi priemernú sadzbu svojich úrokových nákladov do konca rozpočtového roku, Komisia stanoví pre tento členský štát úrokovú sadzbu rovnú jednotnej úrokovej sadzbe pre Spoločenstvo.
(5)
Vzhľadom na oznámenia členských štátov Komisii a so zreteľom na uvedené skutočnosti treba určiť úrokovú sadzbu uplatniteľnú na účtovný rok 2008 EPZF.
(6)
Opatrenia stanovené v tomto nariadení sú v súlade so stanoviskom výboru poľnohospodárskych fondov,
PRIJALA TOTO NARIADENIE:
Článok 1
Na výdavky týkajúce sa finančných nákladov vynaložených členskými štátmi pri mobilizovaní finančných prostriedkov na nákup intervenčných produktov, vynaložených v účtovnom roku 2008 Európskeho poľnohospodárskeho záručného fondu (EPZF), sa úrokové sadzby uvedené v prílohe IV k nariadeniu (ES) č. 884/2006 stanovujú v súlade s článkom 4 ods. 1 písm. a) uvedeného nariadenia takto:
a)
3,0 % na špecifickú úrokovú sadzbu uplatniteľnú v Českej republike;
b)
3,4 % na špecifickú úrokovú sadzbu uplatniteľnú vo Švédsku;
c)
3,7 % na špecifickú úrokovú sadzbu uplatniteľnú v Grécku;
d)
3,8 % na špecifickú úrokovú sadzbu uplatniteľnú v Rakúsku;
e)
3,9 % na špecifickú úrokovú sadzbu uplatniteľnú vo Francúzsku, Fínsku a Litve;
f)
4,0 % na špecifickú úrokovú sadzbu uplatniteľnú v Írsku;
g)
4,1 % na špecifickú úrokovú sadzbu uplatniteľnú v Taliansku;
h)
4,3 % na jednotnú úrokovú sadzbu pre Spoločenstvo uplatniteľnú v členských štátoch, pre ktoré sa nestanovila špecifická úroková sadzba.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. októbra 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. októbra 2007

Labels: 2
4
19
3
6
15